b'\n_START_ARTICLE_\nTimo Sepp\xc3\xa4nen\n_START_SECTION_\nSeuraura\n_START_PARAGRAPH_\nSepp\xc3\xa4nen on Nurmij\xc3\xa4rven Kurran kasvatti. H\xc3\xa4n pelasi juniorina sittemmin Pit\xc3\xa4j\xc3\xa4nm\xc3\xa4en Tarmossa, josta Sepp\xc3\xa4nen siirtyi C-juniori-ik\xc3\xa4isen\xc3\xa4 Helsingin IFK:hon kaudeksi 2002\xe2\x80\x932003. H\xc3\xa4n pelasi suurimman osan kaudestaan vuoden alaik\xc3\xa4isen\xc3\xa4 joukkueen B-nuorissa, mutta voitti C-nuorissa Suomenmestaruuden kev\xc3\xa4\xc3\xa4ll\xc3\xa4 2003. Kauden 2003\xe2\x80\x932004 p\xc3\xa4\xc3\xa4tteeksi Sepp\xc3\xa4nen voitti A-nuorten SM-pronssia ja B-nuorten SM-hopeaa. My\xc3\xb6s kauden 2004\xe2\x80\x932005 h\xc3\xa4n pelasi suurimmaksi osaksi HIFK:n A-nuorissa, mutta vahvisti joukkueen B-nuoria kev\xc3\xa4\xc3\xa4n 2005 pudotuspeleiss\xc3\xa4, jotka p\xc3\xa4\xc3\xa4ttyiv\xc3\xa4t Suomenmestaruuteen._NEWLINE_Kaudeksi 2005\xe2\x80\x932006 Sepp\xc3\xa4nen nostettiin HIFK:n SM-liigarinkiin. H\xc3\xa4n pelasi kauden aikana SM-liigassa 21 runkosarja- ja viisi playoff-ottelua tehden yhden sy\xc3\xb6tt\xc3\xb6pisteen. Sepp\xc3\xa4nen pelasi kauden aikana miesten pelej\xc3\xa4 my\xc3\xb6s kuuden Mestis-ottelun verran alle 20-vuotiaiden maajoukkueessa. Suurimman osan kaudestaan h\xc3\xa4n pelasi kuitenkin HIFK:n A-nuorissa, joiden varakapteenina Sepp\xc3\xa4nen toimi ja oli tehoilla 7+11=18 joukkueen tehokkain puolustaja. H\xc3\xa4n sijoittui A-nuorten SM-liigan puolustajien pistep\xc3\xb6rssiss\xc3\xa4 kahdeksanneksi kolmen muun pelaajan kanssa. Pittsburgh Penguins varasi Sepp\xc3\xa4sen seitsem\xc3\xa4nnell\xc3\xa4 kierroksella 185. pelaajana NHL:n varaustilaisuudessa 2006. _NEWLINE_Sepp\xc3\xa4nen ei saanut vakiinnutettua paikkaansa HIFK:n SM-liigakokoopanossa kaudella 2006\xe2\x80\x932007, joten h\xc3\xa4n siirtyi joulukuussa 2006 loppukaudeksi lainalle H\xc3\xa4meenlinnan Pallokerhon riveihin. Sepp\xc3\xa4nen onnistui tekem\xc3\xa4\xc3\xa4n joukkueessa liigauransa avausmaalin heti ensimm\xc3\xa4isess\xc3\xa4 ottelussaan 2. joulukuuta 2006 vieraissa Tampereen Ilvest\xc3\xa4 vastaan. H\xc3\xa4nen osumansa ratkaisi HPK:lle 1\xe2\x80\x932-voiton. Yhteens\xc3\xa4 Sepp\xc3\xa4nen pelasi kauden aikana SM-liigassa 28 runkosarjaottelua tehopistein 2+1=3. H\xc3\xa4n ei kuitenkaan voittanut HPK:ssa SM-pronssia kev\xc3\xa4\xc3\xa4ll\xc3\xa4 2007, sill\xc3\xa4 Sepp\xc3\xa4nen pelasi joukkueessa alle kolmasosan runkosarjasta, eik\xc3\xa4 h\xc3\xa4n pelannut ainuttakaan playoff-ottelua. Sepp\xc3\xa4nen pelasi kev\xc3\xa4tkautensa l\xc3\xa4hinn\xc3\xa4 HPK:n A-nuorissa._NEWLINE_Sepp\xc3\xa4nen aloitti kauden 2007\xe2\x80\x932008 taas HIFK:ssa, jossa h\xc3\xa4n pelasi vain kolme SM-liigaottelua, kunnes siirtyi syyskuussa 2007 marraskuun Karjala-turnaukseen asti kest\xc3\xa4neell\xc3\xa4 lainasopimuksella Kalevan Palloon paikkaamaan puolustajapulaa sek\xc3\xa4 hakemaan enemm\xc3\xa4n peliaikaa. Lokakuussa Sepp\xc3\xa4nen jatkoi sopimustaan kauden loppuun ja marraskuussa h\xc3\xa4n teki KalPan kanssa kaksivuotisen jatkosopimuksen. Sepp\xc3\xa4nen sai KalPassa runsaasti peliaikaa ja pelasi ensimm\xc3\xa4inen kokonaisen SM-liigakautensa, joka toi yhteens\xc3\xa4 52 runkosarjaottelussa tehot 6+6=12. Kausi 2008\xe2\x80\x932009 h\xc3\xa4nell\xc3\xa4 p\xc3\xa4\xc3\xa4ttyi SM-pronssiin. Kaudella 2009\xe2\x80\x932010 Sepp\xc3\xa4nen j\xc3\xa4i kuitenkin v\xc3\xa4hille tehopisteille ja h\xc3\xa4n joutui ajoittain katsomoon._NEWLINE_Kaudeksi 2010\xe2\x80\x932011 Sepp\xc3\xa4nen siirtyi kaksivuotisella sopimuksella Ruotsiin ja Elitserien-joukkue S\xc3\xb6dert\xc3\xa4lje SK:n riveihin. Joukkue kev\xc3\xa4\xc3\xa4ll\xc3\xa4 2011 Kvalserienin p\xc3\xa4\xc3\xa4tteeksi HockeyAllsvenskaniin, mutta Sepp\xc3\xa4nen palasi kuitenkin kaudeksi 2011\xe2\x80\x932012 Suomeen ja teki vuoden mittaisen sopimuksen Turun Palloseuran kanssa. H\xc3\xa4nen toinen kautensa 2012\xe2\x80\x932013 osoittautui kuitenkin pettymykseksi, sill\xc3\xa4 Sepp\xc3\xa4nen ei onnistunut kiekollisesti, eik\xc3\xa4 pysynyt hy\xc3\xb6kk\xc3\xa4\xc3\xa4jien per\xc3\xa4ss\xc3\xa4 puolustusalueellakaan. H\xc3\xa4nen kautensa p\xc3\xa4\xc3\xa4ttyi jo joulukuussa 2012 alaraajavamman vuoksi. Sepp\xc3\xa4nen pelasi kauden aikana 26 runkosarjaottelua j\xc3\xa4\xc3\xa4den niiss\xc3\xa4 ilman tehopisteit\xc3\xa4.'